เทศบาลนครนิวยอร์ค ลงทุน 12 ล้านดอลล่าร์ ปรับปรุงตกแต่งสำนักงานบริการการสมรส
ศาลาเทศบาลนครนิวยอร์ค กำลังปรับปรุงตกแต่งสำนักงานบริการการสมรส โดยยอมลงทุนมากถึง 12 ล้านดอลล่าร์ ในช่วงที่ภาวะเศรษฐกิจกำลังตกต่ำทั่วโลก
สำนักงานบริการการสมรสของเทศบาลนครนิวยอร์ค จะทำพิธีแต่งงานให้กับเจ้าบ่าวเจ้าสาวที่ต้องการในสนนราคาเพียง60ดอลล่าร์ หรือประมาณ 2100 บาท พิธีแต่งงานนี้จะใช้เวลาไม่เกินสองนาทีซึ่งทำให้เจ้าหน้าที่ของสำนักงานรับรองได้ว่า จะไม่มีใครต้องเสียเวลาเข้าคิวกันเลย คุณไมเคิล แมคสวีนนี่ย์ผู้รักษาการณ์ตำแหน่งเสมียนของการเทศบาลนครนิวยอร์ค บอกว่าผู้ที่ต้องการจะแต่งงานที่นี่ ไม่จำเป็นจะต้องเป็นผู้มีภูมิลำเนาอยู่ในนครนิวยอร์คหรือถือสัญชาติอเมริกัน และจะมาจากประเทศไหนก็ได้ นอกจากนี้จะนำเพื่อนสนิทมิตรสหายและญาติพี่น้องไปร่วมพิธีกี่คนก็ได้ และยังสามารถนำดนตรีจากประเทศของตน ไปบรรเลงประกอบพิธีด้วยก็ยังได้ และถ้าใครลืมแหวนแต่งงาน คุณเจรัลดีนสวีนนี่ย์ พนักงานในร้านขายดอกไม้ และเครื่องใช้อื่นๆ ในพิธีแต่งงาน บอกว่าไม่ต้องตกใจ ที่ร้าน ซึ่งเป็นของการเทศบาลฯ มีแหวนขายด้วย